શિખા જ્યારે બસથી અને અપ-ડાઉનથી કંટાળાની વાત કરતી ત્યારે મથુર તેને ખુશ રાખવા કહેતો કે, ૨ મહિના તો આમ ચપટીમાં નીકળી જશે અને ખરેખર ચપટીમાં જ નીકળી ગયા! મથુરને ખબર નહોતી કે ત્યારે રમૂજમાં કરેલી વાત હકીકત બનશે ત્યારે કેવી અસહ્ય લાગશે. શિખાની ટ્રેનિંગના ૨ મહિના પૂરા થવા આવ્યા. થોડા દિવસ પછી મેડમને નહીં મળી શકાય એ વાત મથુરને કાંટાથી પણ વધારે ખૂંચતી હતી, પણ શિખા સામે તે કંઈ જાહેર ન થવા દેતો. એક દિવસ શિખા ઉદાસ દેખાતી હતી. મથુરે કારણ પૂછ્યું.